
Пиша рецензия на монографията Културата на пола в пословиците (върху материал от 
полската и българската паремиология) с удоволствието на човек, на когото е дадена 
възможност и да прочете нещо хубаво, и да изрази мнението си за прочетеното. Ако 
започна емоционално и в обратен ред, бих могла да обясня предчувствието си, че 
срещата ми с този текст ще е удоволствие. Познавам Димитрина Хамзе като топъл човек, 
отличен преподавател, наблюдателен и находчив учен. И в трите си образа тя е сърцата, 
всеотдайна и интересна. Има такива крехки на вид много силни същества. Отбелязвам 
го, защото съм убедена, че всяка монография е плод, който израства и зрее на дърво. 
Колкото по-отгледано, по-голямо и силно е дървото, толкова по-едри и вкусни са плодо- 
вете му. 

Д. Хамзе е преподавател с дълъг и богат опит, с много публикации, цитирания, 
награди. Тя е грижовен страж на полонистиката в Пловдивския университет Паисий 
Хилендарски. Удоволствие е работата в екип с нея - успешно си партнирахме в съвмест- 
ните проучвания по вътрешноуниверситетския проект Мъжът и жената в славянската 


фразеология. Д. Хамзе беше и инициатор на идеята, и сърцето на осъществяването й. 

Беше съорганизатор на международна Кръгла маса по темата и авторитетен обединител 
на обсъжданите изследователски ракурси и тактики. Предстои финализиране на мероп- 
риятията с отпечатване на колективна монография и кратък речник на обследваната 
славянска фразеология на шест езика. 

Близка по проблематика е и рецензираната монография - авторката се е заела да 
проследи в широк културологичен контекст битността на паремиите в полето на между- 
половите отношения; да проучи текста, подтекста, оценъчните им посоки и псевдо- 
посоки, а следователно - да улови скритите там внушения, които създават, упорито под- 
държат, променят или рушат стереотипите в полското и в българското (и не само) об- 
ществено съзнание с последващо сравнение на двете пословични пространства. 

Темата е истински актуална. Не само защото е вечна като живота и се докосва до 
основни човешки инстинкти, но и защото е много чувствителна и деликатна. Изглежда 
простичка и стара, но може да е сложна и модерна. Даже плашеща. Може да забавлява и 
да стряска. Паремийните фондове, традиционно и справедливо смятани за доста 
устойчиви, всъщност са подвижни пясъци - знаковите кратки изрази, покрити с 
патината на времето, пътуват с човеците през годините, някои от тях безвъзвратно 
остаряват и потъват в дълбока забрава, други се калцират до неузнаваемост на състав- 
ките, но обрастват с екзотика, трети оживяват, поглъщат нови смисли и интригуват по 
съвсем нов начин. Това прави всяко посягане към тези сухи златни зрънца актуално. Пък 
и истината е, че всичко, свързано с отношенията мъж - жена е голямо и важно. Затова - 
респект към колегата за смелия научен интерес, за душевните усилия и куража да се 
потопи във водовъртеж от забулени мъдрости, клишета, изстинали асоциации, живи 
емоции и най-съвременни предразсъдъци. 

Предизвикателствата са свързани с особените послания, кодирани в паремиите. 
Освен че удобно запознават с положението на нещата отвътре, те маркират консер- 
ватизъм или напредничавост, отричат или приветстват хармонията в междуполовите 
отношения, изграждат социокултурни ценности, осмиват, възпитават, дават примери за 
подражание, отдават почит. Всъщност паремиите разказват за пъстротата на живота - и 
рационално, и емоционално. Манипулативният им облик, разбира се, произтича и от 
вкуса на всяка епоха - през търсенето на идеали и ценности, които ги въплъщават. 
Очертаният предмет на изследване е обилно проучен в езиков аспект, което определя 


научната ценност на новите (като тук) подходи към тълкуването му. 

Уводните думи (с. п-17) имат очаквания въвеждащ характер и са обещаващ 
подстъп към същинското изследване. Подробно нищена и разнищвана по конвенцио- 
нални начини, предлагащи констатации, систематизации и класификации по десетки 
признаци и критерии, темата все още привлича неспокойни умове, изкушени от 
динамиката на причините и факторите, които пораждат фактите, изсечени в паремиите. 
Оттам, разколебани могат да се окажат немалко оценъчни постулати, а компенсируеми 
- и най-ярките дисбаланси в класическото разпределение на (само) мъжки или (само) 
женски качества. Този именно интерес е в основата на изследването. Още на първите 
страници се уговаря и търсената цялост на гледните точки (лингвистична, социологи- 
ческа, историческа, философска, психологическа, културологична), тъй като даже обеди- 
нението на усилията на всички учени от различни области на знанието, изследващи или 
засягащи тази проблематика в една или друга степен, от една или друга перспектива, в 
една или друга епоха, не биха били достатъчни нито да я изчерпят, нито напълно да я 
осветлят (с. п). Съвсем справедлива е и следващата уговорка, че всичко се усложнява и 
от необходимостта да се работи с три категории на субективния фактор: собстве- 
ната личност, личността на Другия (партньора) и третото „двуличностно същество” 
- споения партньорски дует (пак там). Фокусът, около който се завърта идеята на Хамзе, 
е смекчаването на конфликтите и на всяка изкуствена раздвоеност; естествената 
компенсация на всяка враждебна полюсност, включително и на предпоставената асимет- 
рия между биологичен и социокултурен пол. Би било мъдро и емоционално интели- 
гентно да се съмняваме в рязката категоричност на строгите констатации, оценки и 
внушения в паремиите от изследваното пространство. Категорични следва да сме само в 
едно: сляпата категоричност, оттам предубеденост, не допуска хармония. 

Правя и едно отклонение. Много бързо, от първите изречения, четящият придо- 
бива представа за стила на текста: естествен, откровен, раздвижен, ерудиран. Логичен и 
емоционален едновременно. Приятно е да следиш мислите на човек, който умее да ги 
изразява добре. 

Научните съображения са организирани в три глави. Първата (Провербиалните 
изрази като смислови „променливи“, с. 18-134) е широката плътна рамка, изясняваща ред 
ключови за темата въпроси, начело със сложната природа на паремиите: по състав, 
формално (и като метафорични езикови изрази), функционално (и с възможна ситуа- 
тивна привързаност), съдържателно (и със стратегическа манипулативност), оценъчно 


(и с тактическа амбивалентност или вариабилност). В полемичните подпараграфи 

концентрирано (в междуполовото пространство) е разтълкуван, разпределен и оценен 
ценностният мъжки / женски потенциал, побран в паремиите. Доста любопитно е обсъ- 
ден товарът на термина андроцентризъм - като всепризнато, но може би женско 
творение, като огледален тежък рефлекс, свидетелстващ за женски комплекси. Следва- 
щото разгръщане на символната специфика на женското се възприема като фон на 
предходното, в същото време представя и обяснения за познато зеещите между мъжа и 
жената бездни, и опции за преодоляването им. Интересни са разсъжденията за ролята 
на подсъзнанието, на несъзнаваното (индивидуално и колективно), за пагубната власт 
на неосъзнатото. В 13 акцентни формулировки са разпределени конфликтните пресечни 
точки, извлечени от ценностната диагностика на мъжкото и женското (с. 46). 
Уплътняват подпараграфите разсъжденията за стереотипите (когнитивни, културни, 
езикови, междуполови), за предразсъдъците (ленивите последствия от господството на 
стереотипите) и комплексите, които произвеждат стереотипни реакции, т.е. непрестан- 
но подхранват и стабилизират стереотипите. Особено интересни са онагледените и с 
примери съображения за амплитудата на оценката в паремийните изрази (по отделни 
признакови опозиции). Амбивалентността, псевдокатегоричността и специфичната 
мимикрия на всеприетите оценки спокойно могат да се възприемат за тяхна същностна 
характеристика. Затова горещо приветствам стартовото изречение в параграфа, което 
казва (почти) всичко: Стереотипите са необходими за собствената си деструкция (с. 
87). Според Д. Хамзе неспокойната динамичност на провербиалните обороти наподобява 
тази при свободните лексеми (вж. чудесното 1.7. Меандричната и протеична природа на 
значението, с. 126). Разсъжденията отново надскачат конкретиката на примеровата 
тематика, пропускайки я през призмата / менталността на противоположния пол, 
ситуирайки проблемите и в полезрението на обществения канон. 

Втората глава (Конвергентни и дивергентни импулси в мъжко-женските релации, 
С. 135-149) проследява импулсивно-инстинктивните тактики в междуполовата комуни- 
кация с цел да се прозре какво „обещават” дивергентно-конвергентните енергии за бъде- 
щето на мъжко-женския тандем. Потърсена е (през литературни моделни типажи) ге- 
неалогията на поведенческия образец у европейския субект, напипват се и недвусмис- 
лените рефлексии в езика, който неизменно обобщава, формулира и сякаш узаконява 
знаците-преживяванията-акцентите на времето си. Закономерна е проверката през 
брака като изпитание на дивергентно-конвергентната предопределеност на между- 


половите отношения (с. 146). 

Третата глава (Криптокомуникацията в междуполовите отношения, с. 150-177) е 
силен раздел, който отново свидетелства и за възможната фриволност на паремийната 
оценъчност, и за прякото, директното разконспириране на завоалираните й внушения: 
Криптираният илокутивен пласт на едни пословици в значителна степен се потвър- 
ждава от други - с експлицирано контрастно или амбивалентно съдържание (с. 150). 
Обсъждат се трудностите в общуването между половете, спецификата на мъжкото / жен- 
ското говорене, точките и нивата на разминаване, псевдодиалогичната демагогия (заета 
допълнително да маскира, дори да ожесточава криптокомуникацията) - щетите накър- 
няват единението, препятстват развитието на пълноценни отношения, щадящи и 
стимулиращи Другия. Търсят се и се предлагат коридори за достъп до криптокому- 
никацията, преодоляващи нагласите и неразбирането, които идват и от ограниченията 
на стереотипа. 

Заключението (с. 178-184) обобщава важността, идеите и изводните постановки 
на изследването. Сред централните ясно се откроява твърдението за смислово-оце- 
нъчната мобилност на паремиите (определяща се от множество вътрешно присъщи, 
съпътстващи външни подвижни фактори) и за перманентната ерозия на стереотипа. 
Перспективни са усилията за отчитане на адаптивните възможности на културата, 
проявяващи се в езика. Перспективна е и чувствителността към повдигнатите 
въпроси (с. 184). 

В целостта си работата следва естествения развой на представяне на проблемите. 
Анализите са раздвижени, темпераментни и снабдени с онази вътрешна диалогичност, 
която осигурява равномерното придърпване на логическите нишки в посоката на 
авторовите разсъждения. Удачно подбрани и умело вплетени в текста са представителни 
примери от полския и българския език. Ексцерпираните 20 източника на примери 
предоставят ярка илюстративност и осигуряват надеждност на изводите. В Използвана 
литература са посочени 44 на кирилица и 25 чуждоезични заглавия. 

Приложението (с. 193-227) паралелно и допълнително онагледява изследването. 
Илюстративните масиви включват 348 полски и 124 български паремии. Независимо от 
ясно заявеното още в увода (сравняването на двата езика не е акцент в изследването), 
самостоятелна стойност има преводът на корпуса от полски на български. Обособени 
като Други пословици са десетина по-общи по отношение на темата полски (отново 


преведени на български) пословици. 

Монографията е стегната, няма композиционни диспропорции, чете се леко, 
интригува. Д. Хамзе познава и конкретните предизвикателства, и широкия им контекст. 
И има собствен разпознаваем почерк. Пише гладко, живо, с размах. Идеите са едри, 
свежи, разгърнати енергично, разпалено, смело. Смело и като мисъл, и като небоязън да 
я изразиш с размах, с лекота и едновременно с тънко вглеждане в детайлите. Тук и в 
другите публикации това са все свидетелства за задълбочена работа с прекрасни резул- 
тати: десетки сериозни текстове. Дълбоко уважавам подобна интелигентна неуморност. 
Освен рецензираната книга, убедено препоръчвам и брилянтните разсъждения на Д. 
Хамзе за стил и разговорност. Обичам да казвам, че научното писане също е... 


литература. И никак нее задължително то да е сухо и скучно. 

